钦定古今图书集成/明伦汇编/官常典/第600卷 > 《敕按察使制》唐·苏颋
## 钦定古今图书集成/明伦汇编/官常典/第600卷 > 《敕按察使制》唐·苏颋

敕：“苛慝不作，人斯无怨，宽猛相济，政是以和。《周礼》以
官刑纠邦理，以官叙正群吏，允迪前烈，式惟旧章。且
夫寰宇至大，不可以周览；黎甿至殷，不可以独化。熙
我庶政，实惟具寮，苟非其才，罔以称理。朕惟夙夜，不
遑晏宁，言念政道，载深宵旰。”顷开元之初，分遣按部，
纠摘奸犯，颇闻惩息。以其事久则烦，寻亦并从停废。
“绵以岁月，浸成宽弛。今闻在外官僚，多违宪法。牧守
则寄任兹重，令长则禄秩且优，亟闻侵窃，屡有章奏。
虽赐金为惠，未愧张武之心；而还珠表德，罕见孟尝
之政。岂敦谕之言，未孚于就列；将贞高之节，有谢于
前修。永怀于此，良用沉叹。且政宽而漫，法弊则弛，通
而张之，庶其可理。”御史大夫王晙等，并识通政要，位
以才达，茂其声实，弘此宪章，宜分命巡按，以时纠察。
巡内有长吏贪扰，狱讼冤滞，暗懦尸禄，苛虐在官，即
宜随事按举所犯罪状，并推勘，准格断覆讫闻奏，仍
覆便囚。夫牧宰之任，教道是先；录曹之职，纠纲斯举。
其有政绩殊尤，清直独立者，咸以荐举。馀官有清白
著闻，及诸色不善，各“别为科目，同状奏闻。其寻常平
状，并不须通。俾夫善取其尤，罚无所滥，疏而不漏，密
不为苛。必将正其源流，弘彼纲目，不可揔此烦碎，扰
其吏入。应是州县常务是非损益者，更不须干预。其
百姓交下不支济，应处分讫奏闻，事有不便于人须
厘革者，与州县商量处分讫奏闻。宜副虚伫之怀，以
光澄清之举。其外官充使者，至明年冬入朝，京官须
奏任，量事来去，判官任使简择，各依前件。”